สินเชื่อเงินด่วนเน่าตามน้ำ
ความเสียหายจากมหาอุทกภัยครั้งใหญ่ ส่งผลให้โรงงานอุตสาหกรรมหลายแห่งต้องปิดตัวเป็นการชั่วคราว
30 ต.ค. 2565

ความเสียหายจากมหาอุทกภัยครั้งใหญ่ ส่งผลให้โรงงานอุตสาหกรรมหลายแห่งต้องปิดตัวเป็นการชั่วคราว 
แรงงานจำนวนมากต้องหยุดงาน คนจำนวนมากมีค่าใช้จ่ายเพิ่มขึ้น เมื่อไม่มีรายได้ในขณะที่ค่าใช้จ่ายและหนี้สินที่ต้องผ่อนชำระรายเดือนยังคงเดิม ความเสี่ยงที่จะเกิดหนี้เสีย (เอ็นพีแอล) ในระบบจึงต้องเพิ่มขึ้นอย่างไม่ต้องสงสัย โดยเฉพาะธุรกิจสินเชื่อบุคคล 4 กลุ่มใหญ่ ได้แก่ 1.สินเชื่อประเภทเงินด่วน บัตรกดเงินต่างๆ 2.สินเชื่อบัตรเครดิต 3.สินเชื่อเช่าซื้อ และ 4.สินเชื่อที่อยู่อาศัย 
สินเชื่อระยะยาวและมีหลักประกันอย่างสินเชื่อเช่าซื้อและสินเชื่อที่อยู่อาศัยนั้นมีความเสี่ยงต่ำกว่า เพราะคงไม่มีใครอยากถูกยึดรถหรือบ้าน ขณะที่ลูกค้าบัตรเครดิตก็ถือเป็นกลุ่มที่มีรายได้ตั้งแต่ปานกลางขึ้นไป ดังนั้นกลุ่มที่มีความเสี่ยงจะถูกผิดนัดชำระหนี้ก่อน คือ สินเชื่อไม่มีหลักประกันประเภท “บัตรกดเงินสด” ที่คิดอัตราดอกเบี้ยสูงกว่าและมีกลุ่มเป้าหมายเป็นผู้ที่มีรายได้ไม่สูงนัก




 
แหล่งข่าวจากบริษัท อิออน ธนสินทรัพย์ เปิดเผยว่า ความเสียหายจากน้ำท่วมในครั้งนี้ส่งผลต่อฐานลูกค้าหลักของบริษัทโดยตรง โดยเฉพาะกลุ่มแรงงานในนิคมอุตสาหกรรมต่างๆ ซึ่งยอมรับว่ามีความเสี่ยงที่เอ็นพีแอลจะเพิ่มสูงขึ้น บริษัทจึงได้ออกมาตรการช่วยเหลือด้วยการพักชำระหนี้ให้สูงสุดนาน 6 สัปดาห์ เชื่อว่าหลังจากน้ำลดโรงงานต่างๆ จะเร่งกลับมาเดินเครื่องผลิตทันที ปัญหาการว่างงานสูงๆ จึงไม่น่าจะเกิดขึ้น 
“ลูกค้าเราเฉพาะในพระนครศรีอยุธยาและนครสวรรค์ก็หลายแสนหลายแล้ว ดังนั้นเราต้องช่วยเขา แต่การพักชำระดอกเบี้ยยืดหนี้ แน่นอนว่ารายได้ต้องหายไปและเอ็นพีแอลก็ยังต้องเพิ่มขึ้นบ้างอยู่ดี น้ำท่วมครั้งนี้เสียหายรุนแรงลามมาถึงปริมณฑลและ กทม. ซึ่งเป็นฐานลูกค้ากลุ่มใหญ่ จึงต้องใช้เวลาฟื้นตัวนาน 6-12 เดือน” แหล่งข่าวเปิดเผย
ชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้ออกมาตรการยึดหยุ่นให้ลูกค้าบัตรกดเงินสดยื่นขอผ่อนชำระขั้นต่ำได้ตั้งแต่ 05% นานถึง 6 เดือน ซึ่งมีคนโทร.มาขอความช่วยเหลือแล้ว 1.4 หมื่นราย จึงเชื่อว่าในทางเทคนิคเอ็นพีแอลจะไม่เพิ่มขึ้น
“กลุ่มที่กระทบเยอะน่าจะเป็นกลุ่มนันแบงก์ที่เล่นตลาดล่าง ปัจจุบันมีฐานลูกค้าอยู่ 1.5 แสนคน คิดเป็นมูลค่าสินเชื่อ 5,000 ล้านบาทนั้น มาตรการช่วยเหลือน่าจะเพียงพอ แต่ถ้ายืดเยื้อก็อาจเป็นปัญหาได้เหมือนกัน” ชาติชาย กล่าว
ณญาณี เผือกขำ ผู้ช่วยกรรมการผู้จัดการใหญ่ ธุรกิจสินเชื่อส่วนบุคคลและสินเชื่อผ่อนชำระ กรุงศรี เฟิร์สช้อยส์ กล่าวว่า บริษัทอยู่ระหว่างการประเมินสถานการณ์เรื่องหนี้เสีย ที่ผ่านมามีลูกค้าโทร.เข้ามาขอรับการช่วยเหลือทั้งการยกเว้นค่าธรรมเนียมและเลื่อนการชำระสินเชื่อนานสูงสุด 2 เดือน เป็นจำนวนมาก โดยปัจจุบันธนาคารมีฐานสินเชื่อบุคคลอยู่ 2.5 หมื่นล้านบาท ฐานลูกค้า 2 ล้านบัญชี
ดุษณี เกลียวปฏินนท์ ผู้ช่วยกรรมการผู้ช่วยผู้จัดการใหญ่ ธนาคารซีไอเอ็มบี ไทย กล่าวว่า ในรอบเดือนที่ผ่านมาปริมาณการใช้สินเชื่อเงินสดโดยรวมเริ่มปรับตัวลดลง แต่การที่ลูกค้าสินเชื่อเงินสดของธนาคารยังมีรายได้ตั้งแต่ 2 หมื่น3 แสนบาท และมีฐานสินเชื่อรวมเพียง 2,000 ล้านบาท จึงไม่กังวลเรื่องเอ็นพีแอล แต่ในรายที่ต้องการความช่วยเหลือจะผ่อนผันให้โดยไม่ต้องชำระเลยทั้งเงินต้นและดอกเบี้ยนาน 3 เดือน 
สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย กล่าวว่า ปัญหาน้ำท่วมจะส่งผลให้เอ็นพีแอลทั้งระบบเพิ่มขึ้นแน่นอน ซึ่งภายในสัปดาห์หน้าบริษัทจะออกมาตรการช่วยเหลือลูกค้าออกมาเพิ่มเติมอีก